112 Domus

Cum domum Dei considero, aliud reperio infra me, aliud superna me, aliud intra me, aliud extra me. Secundum hoc in Sacra Scriptura uix Dei domus distinguitur in qua reperitur domus exterior, que est creaturarum vniuersitas. Domus interior, que est conscienciarum puritas. Domus inferior, que est ecclesie militantis vnitas. Domus superior, que est ecclesie triumphantis immensistas.

¶ De prima domo dicitur, Bar. 3[:24]: *O Israel, quam magna est domus Dei, et ingens possessionis locus ejus*!

¶ In hac domo habitandum et prudenter ne periclitemur, sicut nauigans in aqua periculosa, sicut ambulans in via spinosa, Psal. [83:11]: *Elegi abjectus esse in domo Dei mei magis quam [habitare in tabernaculis peccatorum]*. Exemplum de beato Antonio, qui viderit mundum repletum laqueis.

¶ Item, ambulandum est in hac domo vnanimiter ut fortificemur. Nam virtus vnica forcior est seipsa dispersa, Psal. [54:15]: *In domo Dei ambulavimus cum consensu*. Item innocenter ut mereamur, sicut clericus dum expectat prebendam, Psal. [100:2]: *Perambulabam in innocentia cordis mei, in medio domus mee*.

¶ De secunda domo, que est consciencia siue anima, dicitur, Heb. 3[:6], ipse *vero tamquam filius in domo sua,* id est, Christus. Hec domus debet munda a fecibus, sicut templum a sordibus materialibus, Psal. [92:5]: *Domum tuam decet sanctitudo*. Debet esse[[1]](#endnote-1) opulenta virtutibus, Psal. [111:3]: *Gloria et divitie in domo ejus*. Firma per fidem, Matt. 7[:24]: *Edificavit domum suam supra* *firmam petram*.

¶ Quomodo autem hec domus debet preparari dicitur, Eccli. 32[:15-16]: *Precurre prior in domum tuam, [et] illic advocare, et illic lude, et age conceptiones tuas*. Abraham, Gen. 18[:6], precucurrit ad recipiendum angelos in domum suam; Zacheus ad recipiendum Christum et ideo audiuit homine huic domui a Deo salus facta est, Luc. 19[:5].

¶ Item Aristoteles, 8, *De animalibus*, c. 6, dicit quod apes preparant domum regi suo, de qua eiciunt omnia sordida, vbi aliquando oritur vermis, qui si permittatur crescere, facit texturam similem aranee, et dominatur super totum aluearium et putrefacit mel, sic est de verme consciencie. Set nota hic quod multi sunt libencius in domibus aliorum quam in domibus propriis. Sicut histriones indicantes consciencias aliorum et non proprias, Eccli. 21[:25]: *Pes fatui facilis in domum proximi* sui.

Item, Eccli. 29[:31]: *Vita nequam hospitandi de domo in domum*, sequitur, *Illic aduocare*, [Eccli. 32:15]. Prou. vltimo [31:27]: *Consideravit semitas domus sue*. Isboseth, filius Saulis, dormierunt in domo sua, et superuenientes latrones occiderunt eum, 2 Reg. 2[:16]. In domo non vtilitata succrescunt aranie, aer coripitur. Ideo, accenditur ignis in tali domo, sic debet Filius in consciencia, quia ignis Spiritus Sancti debet in ea accendi.

¶ Nam latrones non accedunt libenter vbi vident ignem in domo.[[2]](#endnote-2)

¶ Lude Dauid ludendo non introduxit archam Domini in domo, quia ei fecerat, Eccli. 32[:16]: *Age conceptiones tuas,* id est, cogitaciones mundas.

De tercia domo, que est militans ecclesia, dicitur in Psal. [67:7]: *Qui inhabitare facit* unanimes *in domo*. Et iterum [Psal. 92:5]: *Domum tuam decet sanctitudo*. /f.33va/ Et Luc. 19[:46]: *Domus mea domus orationis* vocabitur. Et Prou. 9[:1]: *Sapientia edificavit sibi domum: excidit columnas septem*. Iste columpne 7 uel sunt 7 dona Spiritus Sancti uel sunt 7 virtutes: 3 theologice et 4 cardinales. Ex quibus bene edificatur domus, quia sunt fortes immitentes bono fundamento quod est Christus. Aliud fundamentum est ruinosum utpote quod verificatur in terrenis.

Vnde, legitur de Lodowico rege Francorum, cum sibi diceretur a medicis quod illo die moreretur, dixit astantibus, Rex Francie, inter omnes diuicias suas, nescit homo in qua domo debeat recipi. Set multi sunt qui non edificant sibi domos nisi de ramusculis et luto, sicut cornices que a vento dissipantur. Talis fuit domus Saul que cotidie fuit decrescens [1] Reg. 18[:10]. Set domus Dauid crescebat, 1 Pet. 2[:5]: *Tamquam lapides vivi superedificamini, domus spiritualis*.

Et hec est quarta domus, scilicet, ecclesie triumphantis de qua Ezech. [43:2], Vidi, *et ecce gloria Dei.* Et in Psal. [83:5]: *Beati qui habitant in domo tua, Domine*. Et Joan. 14[:2]: *In domo Patris mei mansiones multe [sunt]*. Et [2] Cor. 5[:1]: *Scimus quoniam terrestris domus hujus habitationis dissolvatur, quod edificationem ex Deo habemus, domum non manufactam, in celis*.

Ad ista addunt alique quod est quinta domus, infernalis fouea, de qua Job 17[:13]: *Si sustinuero, infernus domus mea est*. Set hec fugienda est, quia ibi carencia boni delectantis, sicut homo fugit carcere, Job 15[:28]: *Habitavit in domibus desolatis*, quia ibi presencia mali contristantis, Mich. 6[:10]: *Adhuc ignis in domo impii.*

¶ Item, sexta domus dicitur Virgo Maria. Vnde canimus, Domus pudici pectoris templum repente fit Dei. Et Prou. 9[:1]: *Sapientia edificavit sibi domum*. Hec domus est super alias, mirabilis capacitate, quia, Quem totus non capit orbis in tua se clausit viscera[[3]](#endnote-3) factus homo. [2] Paral. 6[:34], hec *domus quam edificavi,* [2 Paral. 2:9]: *[Quam] cupio [edificare] magna est [nimis]*. Ideo, ad hanc currendum est quia ibi Deus.

Secundo quia sullimis sanctitate, Ysai. 2[:2]: *Erit in novissimis diebus: preparatus mons domus Domini*.

¶ Item, quia vtilis proteccione, Psal. [30:3]: *Esto mihi in Deum protectorem, et in domum refugii*.

¶ Item, distingunt aliqui, sic est aliqua domus, set vniuersalis, que est mundi machina. Est domus particulare, et illa est ecclesia. Est domus spiritualis, et illa est Virgo Maria. Est domus Dei singulare, et illa est humanitas assumpta. Domus eius superior est celestis curia. Domus inferior est oracionis basilica. Domus interior est hominis consciencia. Domus exterior est Sacra Scriptura.

¶ Item, est domus numinis, domus hominis, domus demonis, uel sic est domus Dei, domus animi, domus Zabuli. Quarum prima edificatur per graciam, secunda per naturam, tercia per culpam, de qua dicitur in Psal. [92:5]: *Domum tuam decet sanctitudo*.

¶ De secunda, Job 4[:19]: *Qui habitant domos luteas*, et *[qui] terrenum habent fundamentum*. De tercia, [Matt. 12:44]: *Revertar in domum meam*, priorem. Item, in domo culpe fundamentum est cupiditas, que dicitur [1 Tim. 6:10]: *Radix omnium malorum.* Tectum est supra, que dicitur [Eccli. 10:15]: *Inicium omnis peccati [superbia].* Ostium est concupiscencia carnis militans adversus animam. Pauimentum est auaricia que dicitur ydolorum seruitus. Quatuor latera parietum sunt quatuor genera viciorum, scilicet, peccatum simplicitatis per ignobili tatem, peccatum fragilitatis per impacienciam, peccatum securitatis per necligenciam, peccatum malignitatis per inuidenciam. In domo nature fundamentum est racio, tectum memoria, ostium intellectus, pauimentum voluntas. Quatuor parietes sunt quatuor effectus naturales: timor, spes, dolor, gaudium.

¶ In domo gracie fundamentum est fides. Tectum est caritas, de qua [1] Pet. [4:8]: *Caritas operit multitudinem peccatorum*. Ostium est obediencia, de qua Matt. [19:17]: *Si vis ad vitam [ingredi], serva mandata*. Pauimentum est humilitas, de qua in Psal. [118:25]: *Adhesit pavimento anima mea*. Quatuor latera sunt quatuor virtutes cardinales. Ista sunt in Apoc. [21:16], quatuor latera ciuitatis equalia. Fenestre sunt hospitalitas cum hillaritate anima[[4]](#endnote-4) cum largitate.

¶ Item, domus dicitur abhominabilis si sit puluerulenta per immundas cogitacionis; si sit fimosa per loquacitatem; si feda per malam voluntatem; si fetida per malam opinionem; si ruinosa per peccandi frequentacionem; si discooperta per infamiam.

1. esse ] *add*. ~~templum a sordibus materia~~ F.128. [↑](#endnote-ref-1)
2. domo ] *add*. ~~sic debet Filius in consciencia quia ignis Spiritus Sancti debet in ea attendi. ¶ Nam latrones non a~~ F.128. [↑](#endnote-ref-2)
3. viscera factus homo ] Little Office *om*. F.128. [↑](#endnote-ref-3)
4. anima ] F.80 *corr*. quam F.128. [↑](#endnote-ref-4)